## Camarero anuncia que el Consell aprovarà en breu el nou Pla per a la inclusió, respecte i visibilització del poble gitano

*** El document ha sigut dissenyat amb la participació d’entitats gitanes i marcarà el full de ruta de la Generalitat en matèria d’igualtat i inclusió
* La Generalitat destinarà 12,5 milions d’euros en 2025 a programes específics per a millorar la qualitat de vida del poble gitano
* La comunitat gitana de la Comunitat Valenciana commemora en el Dia Internacional del Poble Gitano el 600 aniversari de la seua presència a Espanya**

La vicepresidenta primera i consellera de Servicis Socials, Igualtat i Vivenda, Susana Camarero, ha anunciat que el Consell aprovarà en breu el nou Pla estratègic per a la inclusió, respecte i visibilització del poble gitano.

Durant l’acte de la commemoració del Dia Internacional del Poble Gitano, el 8 d’abril, que ha organitzat la comunitat a València, Susana Camarero ha reafirmat el compromís del Govern Valencià amb la igualtat, la inclusió i la visibilització d’este col·lectiu.

L’esdeveniment ha tingut un caràcter especial, pel fet que es complixen 600 anys des de l’arribada del poble gitano a Espanya, “una data que subratlla segles d’aportacions culturals, resistència i lluita per la igualtat”, ha apuntat Camarero.

En relació al Pla, que es troba en la seua fase final de revisió, la vicepresidenta primera ha destacat que és “una ferramenta viva i participativa que naix del diàleg constant amb les entitats gitanes. Hem escoltat, hem aprés i estem actuant en conseqüència”.

**Transversal i participatiu**

El Pla estratègic 2024-2030 aborda de manera transversal els principals reptes del poble gitano en àrees clau com l’educació, l’ocupació, la salut i la vivenda. Ha sigut elaborat de manera col·laborativa amb associacions gitanes de tota la Comunitat Valenciana, amb l’objectiu de respondre a les seues necessitats reals i fomentar la seua plena participació en la societat.

Referent a això, Susana Camarero ha agraït la col·laboració de nombroses entitats que han aportat la seua experiència i coneixement en l’elaboració del document “per a dissenyar un camí cap a una societat més justa”.

**Accions concretes**

Durant l’acte, Camarero també ha anunciat que en 2025 la Generalitat destinarà 12,5 milions d’euros a programes orientats a la millora de les condicions de vida del poble gitano.

Entre estos destaquen el concert social KUMPANIA, amb una dotació superior als 9 milions d’euros, destinat a fomentar la inclusió laboral i social; la línia de foment del respecte i inclusió del poble gitano i programes per a la promoció de la diversitat ètnica i cultural; així com altres partides enfocades a garantir la igualtat d’oportunitats i la participació activa de la comunitat gitana. “Això representa un esforç pressupostari sense precedents”, ha assenyalat la vicepresidenta primera i consellera de Servicis Socials, Igualtat i Vivenda.

El nou pla també preveu accions per a combatre l’abandó escolar, fomentar el lideratge de la joventut gitana, i promoure la cultura romaní com a part del patrimoni comú valencià. A més, es reforçaran les campanyes contra els prejuís i la discriminació, amb especial atenció a l’àmbit educatiu, laboral i mediàtic.

En este sentit, Camarero ha apuntat que “volem que la joventut gitana es veja reflectida en els espais de decisió, que tinguen referents, que sàpien que poden aspirar al que es proposen”.

“El Dia Internacional del Poble Gitano no és només una jornada de celebració, sinó un recordatori que la lluita per la igualtat continua. I en esta lluita, la Generalitat estarà sempre al costat del poble gitano”, ha afirmat la responsable de Servicis Socials.

Fecha: 08/04/2025